ከ180 ሚሊዮን ብር በላይ በማጭበርበር የተጠረጠረው ዙና ትሬዲንግ ሠራተኞች ታሰሩ
- ከ400 ሚሊዮን ብር በላይ ይዞ የተሰወረው ተጠርጣሪም መያዙ ተጠቆመከ150 በላይ ግለሰቦች ላይ ከ180 ሚሊዮን ብር በላይ በመሰብሰብ መሰወራቸው የተገለጸው የዙና ትሬዲንግ ኃላፊነቱ የተወሰነ የግል ኩባንያ ባለቤት ተባባሪ ናቸው ተብለው የተጠረጠሩ አራት የድርጅቱ ሠራተኞች፣ ታስረው ፍርድ ቤት ቀረቡ፡፡የድርጅቱ የማርኬቲንግ ሥራ አስኪያጅን ጨምሮ አራቱ ተጠርጣሪዎች በፖሊስ በቁጥጥር ሥር ውለው፣ በፌዴራል ከፍተኛ ፍርድ ቤት ቦሌ ምድብ ችሎት የቀረቡት መጋቢት 12 ቀን 2008 ዓ.ም. ነው፡፡ተጠርጣሪዎቹ የድርጅቱ ባለቤት መሆናቸው የተገለጸው አቶ ዘሪሁን ጌታሰው፣ የተለያዩ የኮንስትራክሽን ማሽነሪዎችንና በተለይ ሲኖትራክ የጭነት ተሽከርካሪ በግማሽ ክፍያና የባንክ ብድር በማመቻቸት እንደሚያቀርቡ፣ በተለያየ ሁኔታ ሲያስነግሩ መክረማቸው ተገልጿል፡፡ከድርጅቱ ጋር ውል የፈጸሙ ተበዳዮች ዕምነት እንዲኖራቸው ለተወሰኑት ሰዎች ተሽከርካሪዎቹን በውላቸው መሠረት በማቅረብ ያስረከቡ ቢሆንም፣ ተመሳሳይ ዕድል ለማግኘት ሙሉ ዕምነት በመጣል በርካታ ሰዎች ግማሽና ሩብ ክፍያ በድምሩ ከ180 ሚሊዮን ብር በላይ በመክፈል ውል ከፈጸሙ በኋላ፣ በገቡት ውል መሠረት ሊፈጸምላቸው አለመቻላቸውን መርማሪዎች ለፍርድ ቤት አስረድተዋል፡፡የድርጅቱን ባለቤት በቁጥጥር ሥር ለማዋል የፍርድ ቤት ትዕዛዝ ወጥቶ እየተፈለጉ መሆኑንና በርካታ ቀሪ ምርመራዎች እንደሚቀሩ ለፍርድ ቤቱ በማስረዳት፣ የ14 ቀናት የምርመራ ጊዜ ፖሊስ ጠይቆ ተፈቅዶለታል፡፡ ተጠርጣሪዎቹ ዋስትና እንዲፈቀድላቸው የጠየቁ ቢሆንም ፍርድ ቤቱ አልተቀበላቸውም፡፡በሌላ በኩል ያገለገሉ ተሽከርካሪዎችን በማምጣት በግማሹ ክፍያ እንደሚሸጥ በመግለጽ በ19 ከተሞች ከሚገኙ ነዋሪዎች፣ ከ400 ሚሊዮን ብር በላይ ሰብስቦ በመሰወር የተጠረጠረው ግለሰብ ከነግብረ አበሮቹ በአማራ ክልል ደሴ ከተማ ውስጥ በቁጥጥር ሥር ውሎ በምርመራ ላይ እንደሚገኝ ተገልጿል፡፡‹‹ኢንተርናሽናል የመኪና አስመጪና መተባበር ዕቁብ›› የሚባል ድርጅት ባለቤት መሆኑ የተገለጸውና ራሱን ‹‹አማኑኤል አዲሱ መተባበር›› በማለት የሚጠራው ግለሰብ፣ በተለያዩ ከተሞች 19 ቅርንጫፎች በመክፈት የተጠቀሰውን ገንዘብ መሰብሰቡም ተገልጿል፡፡ ግለሰቡ የድርጅቱን ቅርንጫፎች በሻሸመኔ፣ በዝዋይ፣ በመቂ፣ በሐዋሳ፣ በወላይታ ሶዶና ደሴን ጨምሮ በተለያዩ ከተሞች 19 ቅርንጫፎች ከፍቷል፡፡ በዚህም መሠረት የተለያዩ ማስታወቂያዎችን በመጠቀም ማናቸውም ዓይነት ያገለገሉ ተሽከርካሪዎችን በቅናሽ ዋጋ እንደሚያቀርብ በመግለጹ፣ ተበዳዮቹ ሊጭበረበሩ መቻላቸውን የደሴ ከተማ ፖሊስ መምሪያ የወንጀል ምርመራ ዋና የሥራ ሒደት ኃላፊ ዋና ኢንስፔክተር የሺወርቅ ላቀው ለመገናኛ ብዙኃን ገልጸዋል፡፡የድርጀቱ ባለቤት ባጃጅን ጨምሮ ትልልቅ የጭነት ተሽከርካሪዎችን እንደሚያቀርብ በመግለጽ፣ ከ50 ሺሕ እስከ 800 ሺሕ ብር ግማሽ ክፍያ በመቀበል ከ400 ሚሊዮን ብር በላይ ሲሰበስብ፣ ተሽከርካሪዎቹን እስከሚያስረክብ ድረስ መተማመኛ በማለት ደረቅ ቼክ ፈርሞ በመስጠት ሊያታልላቸው እንደቻለ ተበዳዮቹ ለፖሊስ አስረድተዋል፡፡ ግለሰቡ ገንዘቡን ከሰበሰበ በኋላ በመሰወሩ የጻፈላቸውን ደረቅ ቼክ ይዘው ወደ ባንክ የሄዱ ቢሆንም፣ በባንከ ውስጥ በቂ ገንዘብ እንደሌለው ሲነገራቸው ተበዳዮቹ ለፖሊስ አመልክተዋል፡፡ ፖሊስ የፍርድ ቤት መያዥያ በማውጣት ሲከታተል ከርሞ፣ ሰሞኑን ከነግብረ አበሮቹ በቁጥጥር ሥር ማዋሉን፣ አራት ተባባሪዎቹ ደግሞ አዲስ አበባ ከተማ ውስጥ መያዛቸውን ዋና የሥራ ሒደት ኃላፊዋ አስረድተዋል፡፡